(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΣΖ΄

Παρασκευή 18 Σεπτεμβρίου 2020

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι o Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική ευθύνη Υπουργών», όπως ισχύει, από την 14-9-2020: Ποινική δικογραφία που αφορά τους διατελέσαντες κατά την περίοδο 23-9-2015 έως 9-7-2019: α) Υπουργό Υγείας Ανδρέα Ξανθό και β) Αναπληρωτή Υπουργό Υγείας Παύλο Πολάκη, σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Δευτέρας 21 Σεπτεμβρίου 2020, σελ.   
2. Συζήτηση επικαίρων ερωτήσεων:  
 α) Προς τον Υπουργό Υποδομών και Μεταφορών, με θέμα: «Αντιμετώπιση προβλημάτων για τους κόμβους του Βόρειου Οδικού Άξονα Κρήτης (ΒΟΑΚ) σε Αγία Πελαγία, Αχλάδα και Λυγαριά», σελ.   
 β) Προς την Υπουργό Παιδείας και Θρησκευμάτων:  
 i. με θέμα: «Μπαράζ απολύσεων στα ιδιωτικά σχολεία μετά την ψήφιση του νέου νόμου για τα ιδιωτικά εκπαιδευτήρια», σελ.   
 ii. με θέμα: «Αναστολή λειτουργίας Γαλακτοκομικής Σχολής Ελασσόνας», σελ.   
 iii. με θέμα: « Άδικος αποκλεισμός πτυχίου από την προκήρυξη 1ΓΕ/2019 του ΑΣΕΠ», σελ.

ΠΡΟΕΔΡΕΥΩΝ

ΑΒΔΕΛΑΣ Α. , σελ.

ΟΜΙΛΗΤΕΣ

Α. Επί διαδικαστικού θέματος:  
ΑΒΔΕΛΑΣ Α. , σελ.  
  
Β. Επί των επικαίρων ερωτήσεων:  
ΑΡΣΕΝΗΣ Κ. , σελ.  
ΑΧΜΕΤ Ι. , σελ.  
ΚΕΓΚΕΡΟΓΛΟΥ Β. , σελ.  
ΚΕΡΑΜΕΩΣ Ν. , σελ.  
ΚΕΦΑΛΟΓΙΑΝΝΗΣ Ι. , σελ.  
ΚΟΚΚΑΛΗΣ Β. , σελ.

ΠΡΑΚΤΙΚΑ ΒΟΥΛΗΣ

Θ΄ ΑΝΑΘΕΩΡΗΤΙΚΗ ΒΟΥΛΗ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΣΖ΄

Παρασκευή 18 Σεπτεμβρίου 2020

Αθήνα, σήμερα στις 18 Σεπτεμβρίου 2020, ημέρα Παρασκευή και ώρα 09.23΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Z΄ Αντιπροέδρου αυτής κ. **ΑΠΟΣΤΟΛΟΥ ΑΒΔΕΛΑ**.

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 17-09-2020 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΣΣΤ΄ συνεδριάσεώς του, της Πέμπτης 17 Σεπτεμβρίου 2020, σε ό,τι αφορά την ψήφιση στο σύνολο του σχεδίου νόμου «Αναμόρφωση θεσμικού πλαισίου των αρχαιρεσιών των αθλητικών φορέων, διακρινόμενοι συνοδοί αθλητών ΑμεΑ, σύσταση Εθνικής Πλατφόρμας Αθλητικής Ακεραιότητας, Ελληνική Ολυμπιακή Επιτροπή (Ε.Ο.Ε.), Ελληνική Παραολυμπιακή Επιτροπή (Ε.Π.Ε.) και άλλες διατάξεις».)

Κυρίες και κύριοι συνάδελφοι, πριν προχωρήσουμε στη συζήτηση του προγραμματισμένου για σήμερα δελτίου επικαίρων ερωτήσεων έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 21 Σεπτεμβρίου 2020.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 1020/7-9-2020 επίκαιρη ερώτηση του Βουλευτή Ρεθύμνου του Συνασπισμού Ριζοσπαστικής Αριστεράς κ. Ανδρέα Ξανθού προς τον Υπουργό Υγείας, με θέμα: «Ανεπάρκεια μοριακών τεστ για COVID-19, οικονομική επιβάρυνση των πολιτών και σκανδαλώδης εύνοια ιδιωτικού διαγνωστικού κέντρου).

2. Η με αριθμό 1025/11-9-2020 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς την Υπουργό Πολιτισμού και Αθλητισμού, με θέμα: «Δημιουργία Ψηφιακού Μουσείου στον Δήμο Μινώα Πεδιάδας».

3. Η με αριθμό 1031/14-9-2020 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Μανώλη Συντυχάκης προς τον Υπουργό Υγείας, με θέμα: «Τη σοβαρή υποστελέχωση του Γενικού Νοσοκομείου Αγίου Νικολάου Κρήτης».

4. Η με αριθμό 1027/14-9-2020 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα-Ηλία Αρσένη προς τον Υπουργό Περιβάλλοντος και Ενέργειας, με θέμα: «Επείγουσα αλλαγή αδειοδοτικής διαδικασίας για εγκαταστάσεις αποθήκευσης ανακυκλώσιμων υλικών».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής )

1. Η με αριθμό 1023/10-9-2020 επίκαιρη ερώτηση του Βουλευτή Επικρατείας του Συνασπισμού Ριζοσπαστικής Αριστεράς κ. Παναγιώτη Σκουρλέτη προς τον Υφυπουργό στον Πρωθυπουργό κ. Στυλιανό Πέτσα, με θέμα: «Την προστασία της ανθρώπινης ζωής και αξιοπρέπειας».

2. Η με αριθμό 1026/11-9-2020 επίκαιρη ερώτηση του Βουλευτή Ηρακλείου του Κινήματος Αλλαγής κ.Βασίλειου Κεγκέρογλουπρος τον Υπουργό Εργασίας και Κοινωνικών Υποθέσεων, με θέμα: «Στήριξη μικροσυνταξιούχων με επαναφορά του επιδόματος κοινωνικής αλληλεγγύης συνταξιούχων (ΕΚΑΣ), της κατώτερης σύνταξης και καταβολή 13ης Σύνταξης από ΕΦΚΑ».

3. Η με αριθμό 1033/14-9-2020 επίκαιρη ερώτηση του Βουλευτή Ηρακλείου του Κουμμουνιστικού Κόμματος Ελλάδας κ. Μανώλη Συντυχάκηπρος την Υπουργό Πολιτισμού και Αθλητισμού,με θέμα: «Τα προβλήματα των ερασιτεχνικών ποδοσφαιρικών ομάδων Ηρακλείου».

4. Η με αριθμό 1028/14-9-2020 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα Αρσένηπρος τον Υπουργό Περιβάλλοντος και Ενέργειας,με θέμα: «Ανεπαρκές το νέο εθνικό σχέδιο διαχείρισης αποβλήτων (ΕΣΔΑ) να αντιμετωπίσει τις επάλληλες πυρκαγιές σε κέντρα διαλογής ανακυκλώσιμων υλικών (ΚΔΑΥ) και αποθηκών ανακυκλώσιμων υλικών».

5. Η με αριθμό 1024/11-9-2020 επίκαιρη ερώτηση του Βουλευτή Κυκλάδων του Συνασπισμού Ριζοσπαστικής Αριστεράς κ. Νικόλαου Συρμαλένιου προς τον Υπουργό Υγείας,με θέμα: «Λειτουργία Κέντρου Υγείας Μήλου».

6. Η με αριθμό 1036/14-9-2020 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα Αρσένηπρος την Υπουργό Πολιτισμού και Αθλητισμού,με θέμα: «Σταματήστε το έγκλημα στο σταθμό μετρό «Βενιζέλου» στην Θεσσαλονίκη».

7. Η με αριθμό 1039/14-9-2020 επίκαιρη ερώτηση του Βουλευτή Β3΄ Νότιου Τομέα Αθηνών του Συνασπισμού Ριζοσπαστικής Αριστεράς κ. Ιωάννη Μουζάλα προς τον Υπουργό Μετανάστευσης και Ασύλου,με θέμα: «Καταγγελίες για αρκετές ομάδες προσφύγων και μεταναστών που αδιακρίτως και με συνοπτικές διαδικασίες επιστρέφονται μετά την άφιξή τους στην ελληνική επικράτεια».

8. Η με αριθμό 988/28-8-2020 επίκαιρη ερώτηση του Βουλευτή Κέρκυρας του Συνασπισμού Ριζοσπαστικής Αριστεράς κ. Αλέξανδρου–Χρήστου Αυλωνίτη προς τον Υπουργό Προστασίας του Πολίτη,με θέμα: «Πυρκαγιές στην Κέρκυρα που γεννούν ερωτήματα».

9. Η με αριθμό 1000/31-8-2020 επίκαιρη ερώτηση του Βουλευτή Ηρακλείου του Κινήματος Αλλαγής κ.Βασίλειου Κεγκέρογλουπρος τον Υπουργό Περιβάλλοντος και Ενέργειας, με θέμα: «Άδικη αφαίρεση δικαιωμάτων μικροϊδιοκτησίας και ανάγκη παράτασης για την τακτοποίηση των αυθαίρετων κατασκευών».

10. Η με αριθμό 985/27-8-2020 επίκαιρη ερώτηση της Η΄ Αντιπροέδρου της Βουλής και Βουλευτού Β3΄ Νότιου Τομέα Αθηνών του ΜέΡΑ25 κ. Σοφίας Σακοράφα προς τον Υπουργό Περιβάλλοντος και Ενέργειας,με θέμα: «Διακοπή της τηλεθέρμανσης στη Μεγαλόπολη».

11. Η με αριθμό 1002/1-9-2020 επίκαιρη ερώτηση του Βουλευτή Β΄ Πειραιώς του Συνασπισμού Ριζοσπαστικής Αριστεράς κ. Ιωάννη Ραγκούση προς τον Υπουργό Προστασίας του Πολίτη,με θέμα: «Στις τρεις κρίσιμες δοκιμασίες εφέτος, η πολιτική προστασία αποδείχτηκε ανήμπορη και υπόλογη. Μοναδικό κυβερνητικό σχέδιο, η παραποίηση της πραγματικότητας και η απόκρυψη της αλήθειας».

12. Η με αριθμό 1011/7-9-2020 επίκαιρη ερώτηση του Βουλευτή Βοιωτίας του Κινήματος Αλλαγής κ.Γεώργιου Μουλκιώτηπρος τον Υπουργό Υγείας, με θέμα: «Στον αέρα η λειτουργία του παθολογικού τμήματος του Γενικού Νοσοκομείου Θήβας».

13. Η με αριθμό 986/28-8-2020 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα Αρσένη προς τον Υπουργό Υγείας,με θέμα: «Σοβαρές διακρίσεις εις βάρος των οροθετικών ατόμων, οι οποίοι στερούνται τις απαραίτητες εξετάσεις».

14. Η με αριθμό 1007/4-9-2020 επίκαιρη ερώτηση του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας,με θέμα: «Για ποιο λόγο φιμώθηκε και παρακάμφθηκε η Βουλή στην έγκριση του αντιπεριβαλλοντικού εθνικού σχεδίου διαχείρισης αποβλήτων της Νέας Δημοκρατίας».

15. Η με αριθμό 987/28-8-2020 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα Αρσένηπρος τον Υπουργό Περιβάλλοντος και Ενέργειας,με θέμα: «Η δυσοσμία από το ΧΥΤΑ Φυλής πλήττει καθημερινά την ποιότητα ζωής και την υγεία στη δυτική Αθήνα».

16. Η με αριθμό 1012/7-9-2020 επίκαιρη ερώτηση της Βουλευτού Πιερίας του Συνασπισμού Ριζοσπαστικής Αριστεράς κυρίας Ελισσάβετ (Μπέττυ) Σκούφα προς τον Υπουργό Περιβάλλοντος και Ενέργειας,με θέμα: «Έντονο πρόβλημα, πιθανότατα βλαβερούς, δυσοσμίας σε περιοχές της ΔΕ Κατερίνης».

17. Η με αριθμό 993/31-8-2020 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα Αρσένηπρος τον Υπουργό Περιβάλλοντος και Ενέργειας,με θέμα: «Ιδιωτικοποίηση της «ΛΑΡΚΟ»: Ζημιωμένοι οι εργαζόμενοι και το περιβάλλον».

18. Η με αριθμό 1004/1-9-2020 επίκαιρη ερώτηση της Η΄ Αντιπροέδρου της Βουλής και Βουλευτού Β3΄ Νότιου Τομέα Αθηνών του ΜέΡΑ25 κ. Σοφίας Σακοράφα προς τον Υπουργό Ναυτιλίας και Νησιώτικης Πολιτικής,με θέμα: «Απαγορευμένη αλίευση από τουρκικές μηχανότρατες σε ελληνικά ύδατα».

19. Η με αριθμό 1016/7-9-2020 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα Αρσένηπρος τον Υπουργό Περιβάλλοντος και Ενέργειας,με θέμα: «Εθνικό Σχέδιο Διαχείρισης Αποβλήτων: αισχροκέρδεια για τους εθνικούς εργολάβους και τεράστια κόστη για το περιβάλλον και τα νοικοκυριά».

20. Η με αριθμό 1017/7-9-2020 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα Αρσένηπρος τον Υπουργό Περιβάλλοντος και Ενέργειας,με θέμα: «Κλιμάκωση της άναρχης χωροθέτησης των αιολικών πάρκων».

21. Η με αριθμό 1035/14-9-2020 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα Αρσένηπρος τον Υπουργό Εργασίας και Κοινωνικών Υποθέσεων,με θέμα: «Απολύσεις βρεφονηπιοκόμων Δήμου Περιστερίου, που πρόσφατα προσλήφθηκαν μέσα από πρόγραμμα για ανέργους, για να αντικατασταθούν από άλλους ακόμα οικονομικότερους ανέργους».

ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 6606/19-5-2020 ερώτηση του Βουλευτή Α΄ Ανατολικής Αττικής του Συνασπισμού Ριζοσπαστικής Αριστεράς κ.Παναγιώτη (Πάνου) Σκουρολιάκου προς τον Υπουργό Υγείας, με θέμα: «Άμεση ανάγκη δημιουργίας πρωτοβάθμιας δομής υγείας στον Δήμο Παλλήνης».

2. Η με αριθμό 7636/23-6-2020 ερώτηση του Βουλευτή Β3΄ Νότιου Τομέα Αθηνών του Συνασπισμού Ριζοσπαστικής Αριστεράς κ.Ιωάννη Μπαλάφαπρος τον Υπουργό Υγείας, με θέμα: «Αναβάθμιση του Κέντρου Υγείας Ηλιούπολης».

3. Η με αριθμό 7893/2-7-2020 ερώτηση του Βουλευτή Ηρακλείου του Κινήματος Αλλαγής κ.Βασίλειου Κεγκέρογλουπρος τον Υπουργό Εργασίας και Κοινωνικών Υποθέσεων, με θέμα: «Απαράδεκτες δυσλειτουργίες στην απονομή των συνταξιοδοτικών παροχών των πρώην υπαλλήλων του ΟΓΑ ».

4. Η με αριθμό 7066/329/3-6-2020 ερώτηση και αίτηση κατάθεσης εγγράφων του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα Αρσένηπρος τον Υπουργό Υγείας,με θέμα: «Το Ειδικό Κέντρο Αντιμετώπισης Συγγενών Καρδιοπαθειών σε Παιδιά του Νοσοκομείου Παίδων «Αγία Σοφία» και τα περιστατικά που έχουν διακομισθεί από το νοσοκομείο στο αντίστοιχο τμήμα του «Ωνάσειου Καρδιοχειρουργικού Κέντρου»».

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα για τα εξής:

Θα συζητηθούν σήμερα η με αριθμό 1014/7-9-2020 επίκαιρη ερώτηση και η με αριθμό 8410/21-7-2020 και η 8566/28-7-2020 ερωτήσεις. Θα απαντηθούν από την Υπουργό Παιδείας και Θρησκευμάτων κ. Νίκη Κεραμέως.

Η με αριθμό 1030/14-9-2020 επίκαιρη ερώτηση θα απαντηθεί από τον Υφυπουργό Υποδομών και Μεταφορών κ. Ιωάννη Κεφαλογιάννη.

Επίσης, η με αριθμό 1035/14-9-2020 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα Αρσένη προς τον Υπουργό Εργασίας και Κοινωνικών Υποθέσεων, με θέμα «Απολύσεις βρεφονηπιοκόμων Δήμου Περιστερίου, που πρόσφατα προσλήφθηκαν μέσα από πρόγραμμα για ανέργους, για να αντικατασταθούν από άλλους ακόμα οικονομικότερους ανέργους», δεν θα συζητηθεί κατόπιν συνεννόησης.

Ξεκινούμε τώρα με τη συζήτηση της πρώτης με αριθμό 1030/14-9-2020 επίκαιρης ερώτησης πρώτου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Υποδομών και Μεταφορών, με θέμα: «Αντιμετώπιση προβλημάτων για τους κόμβους του Βόρειου Οδικού Άξονα Κρήτης (ΒΟΑΚ) σε Αγία Πελαγία, Αχλάδα και Λυγαριά».

Κύριε Κεγκέρογλου, έχετε τον λόγο για δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Είναι ένα θέμα γνωστό στον Υπουργό, γιατί το έχω θέσει και με γραπτή ερώτηση αλλά είναι και γνωστό στον ίδιο, λόγω και της κρητικής του καταγωγής και της περιφέρειας την οποία εκπροσωπεί.

Η ευρύτερη περιοχή της Αγίας Πελαγίας, συμπεριλαμβανομένης και της Λυγαριάς, αλλά και άλλων μικρότερων περιοχών, είναι μια έντονα αναπτυγμένη τουριστικά περιοχή. Ο κυκλοφοριακός φόρτος είναι πάρα πολύ μεγάλος και δεν μπορούσε εδώ και χρόνια να εξυπηρετηθεί από τις τρεις συνδέσεις, να μην τις χαρακτηρίσω κόμβους, που υπήρχαν και συνεχίζουν να υπάρχουν στην περιοχή. Είναι η σύνδεση στη Λυγαριά, η σύνδεση στην Αγία Πελαγία και η σύνδεση στην Αχλάδα.

Με παρέμβασή μας τότε, το 2014, στον Υπουργό κ. Χρυσοχοΐδη, ελήφθη μια απόφαση για τη χρηματοδότηση του έργου αναβάθμισης αυτών των συνδέσεων.

Πέρασε από χίλια κύματα και κατέληξε μετά από πολλά χρόνια και πολλές κινητοποιήσεις. Δεν έχω δει τόσες κινητοποιήσεις για δύο-τρεις κόμβους, που δεν είναι το μεγάλο έργο, αλλά είναι το αναγκαίο έργο για την εξυπηρέτηση της περιοχής. Πρόσφατα ουσιαστικά προχώρησε η δημοπράτηση και κατασκευάζεται το έργο.

Σύμφωνα, λοιπόν, και με τον δήμο, αλλά και με την πραγματικότητα -γιατί έκανα και επιτόπου επίσκεψη- όσον αφορά τον κόμβο στη δυτική περιοχή της Αγίας Πελαγίας, που λέγεται κόμβος Αχλάδας, έπρεπε να προβλέπεται κόμβος, ζητούσαμε κόμβο και μελετήθηκε ημικόμβος. Δηλαδή, ό,τι ακριβώς υπήρχε. Δεν θα υπάρξει όταν τελειώσει αυτό το έργο μία σύνδεση από το ρεύμα που έρχεται από Ρέθυμνο προς Αγία Πελαγία και ούτε, βέβαια, προβλέπεται από Ηράκλειο προς Αγία Πελαγία.

Έχουμε το πρόβλημα με τον κόμβο Αγίας Πελαγίας αυτόν καθαυτό, τον κεντρικό, διότι ενώ σχεδιαστικά στην οριζοντιογεωγραφία υπάρχουν οι λωρίδες επιβράδυνσης και επιτάχυνσης, υπάρχει τεχνικό πρόβλημα, διότι δεν υπάρχει η υποδομή.

Δεν προβλέφθηκε -να το πω απλά-απλά- ένα τοιχίο αντιστήριξης ή μια συστοιχία πασσάλων, που να δώσει τη δυνατότητα να δημιουργηθεί υπόβαση, βάση και να κατασκευαστούν οι λωρίδες επιβράδυνσης και επιτάχυνσης. Εννοώ από το Ηράκλειο προς Αγία Πελαγία και από Αγία Πελαγία προς Ρέθυμνο. Αυτό αποτελεί πάρα πολύ σημαντική έλλειψη και απορώ πώς ξέφυγε αυτό το πράγμα.

Επίσης, υπάρχει και ο κόμβος στη Λυγαριά, ο οποίος χρειάζεται μια αναβάθμιση ως προς την ασφάλεια. Δηλαδή, ακόμα κι αν μείνει ημικόμβος στη Λυγαριά, θα πρέπει να γίνει τοιχίο, προκειμένου να μην υπάρξουν άλλα ατυχήματα, λόγω του ότι είναι πάνω σε στροφή.

Κύριε Υπουργέ, θα θέλαμε να δούμε, πρώτον, εάν άμεσα διορθωθεί ό,τι διορθώνεται σε σχέση με αυτές τις μελέτες και να γίνουν οι επιπλέον εργασίες που απαιτούνται και δεύτερον, αν, μέχρι να παραδοθεί το έργο, λυθεί και ένα κυκλοφοριακό πρόβλημα της προσωρινής σύνδεσης πια, της εργοταξιακής, που υπάρχει και δεν μπορούν να κυκλοφορήσουν λεωφορεία και οχήματα λόγω του ότι είναι ελλιπής η υποδομή σε δρόμους της εσωτερικής περιοχής αυτής, της Αγίας Πελαγίας, και δεν επικοινωνούν άνετα μεταξύ τους.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Θα απαντήσει ο Υφυπουργός Υποδομών και Μεταφορών κ. Ιωάννης Κεφαλογιάννης.

Κύριε Κεφαλογιάννη, καλημέρα. Έχετε τον λόγο για τρία λεπτά.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Υποδομών και Μεταφορών):** Ευχαριστώ, κύριε Πρόεδρε.

Κύριε συνάδελφε, νομίζω ότι είναι εύλογο, αλλά και δεδομένο το ενδιαφέρον όλων μας όσον αφορά την οδική ασφάλεια του υφιστάμενου ΒΟΑΚ και νομίζω ότι όλες οι προσπάθειες από εμάς, που ο καθένας καταβάλλει από τη θέση του, βρίσκονται στην ουσία στο σημείο του να αναδειχθούν αυτά τα προβλήματα. Και πολύ καλά γίνεται αυτή η συζήτηση, γιατί νομίζω ότι πραγματικά μπορεί να βγει και ένα αποτέλεσμα.

Θα σας πω, επίσης, ότι από την πρώτη στιγμή που αναλάβαμε τις τύχες του Υπουργείου ο κ. Καραμανλής και εγώ θέσαμε ως βασική προτεραιότητα, κατ’ αρχάς, την υλοποίηση του ΒΟΑΚ. Πρόκειται για ένα έργο το οποίο είναι εμβληματικό, ένα έργο το οποίο θα έπρεπε να έχει γίνει εδώ και πάρα πολλά χρόνια και στο οποίο, δυστυχώς, τα τελευταία τεσσεράμισι χρόνια δεν είχε προχωρήσει τίποτα.

Διότι, επαναλαμβάνω, όταν πριν από έναν χρόνο αναλάβαμε τις τύχες του Υπουργείου, στην ουσία βρήκαμε μία σκέψη όσον αφορά το κομμάτι του συγκεκριμένου, μία έκθεση ιδεών. Σας είχα απαντήσει και σε μια προηγούμενη ερώτηση, όπως θυμάστε -νομίζω, την προηγούμενη εβδομάδα- ότι μέχρι τον Νοέμβριο θα έχουν ολοκληρωθεί όλες οι μελέτες που απαιτούνται, προκειμένου να πάμε στα περιβαλλοντικά, έτσι ώστε του χρόνου, δηλαδή από Σεπτέμβριο μέχρι Δεκέμβριο, να μπορούμε να πάμε για δημοπράτηση του έργου.

Αυτό, βέβαια, δεν σημαίνει ότι μέχρι να υλοποιηθεί ο ΒΟΑΚ, ο οποίος θα πάρει αρκετά τα χρόνια όσον αφορά το κομμάτι των μελετών και την κατασκευή, δεν θα πρέπει να δίνονται και άμεσες λύσεις στο υφιστάμενο οδόστρωμα, στον υφιστάμενο δρόμο και κυρίως να αντιμετωπίζονται προβλήματα, όπως αναφέρετε και εσείς στην ερώτησή σας, κυρίως οδικής ασφάλειας.

Τώρα, απαντώντας στις ερωτήσεις σας, κατ’ αρχάς σε ό,τι αφορά τον κόμβο της Αγίας Πελαγίας, όσον αφορά τη μελέτη την οποία παραλάβαμε, όντως τεχνικά δεν είχε προβλεφθεί στην ουσία να υπάρχει η λωρίδα είτε επιβράδυνσης είτε επιτάχυνσης, ανάλογα την κατεύθυνση που έρχεται κανείς, δηλαδή αν έρχεται από το Ηράκλειο ή αν έρχεται από το Ρέθυμνο. Αυτό, όμως, το πρόβλημα, κύριε συνάδελφε, το αντιμετωπίσαμε άμεσα.

Μάλιστα, θα καταθέσω για τα Πρακτικά μία απόφαση προχθεσινή του Γενικού Γραμματέα, του κ. Καραγιάννη, με την οποία στην ουσία εγκρίνει την εκτέλεση επειγουσών και απρόβλεπτων πρόσθετων εργασιών, όσον αφορά στην κατασκευή του τοιχίου αντιστήριξης που αναφέρετε και εσείς.

(Στο σημείο αυτό ο Υφυπουργός Υποδομών και Μεταφορών κ. Ιωάννης Κεφαλογιάννης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα το κομμάτι της λωρίδας επιβράδυνσης, δηλαδή, της κατεύθυνσης από Ηράκλειο προς Ρέθυμνο, επιλύεται με τις εργασίες οι οποίες θα εκτελεστούν βάσει αυτής της απόφασης.

Όσον αφορά το άλλο τμήμα, δηλαδή τη λωρίδα επιτάχυνσης με κατεύθυνση από Ηράκλειο προς Ρέθυμνο, έχουμε ζητήσει από τις αρμόδιες υπηρεσίες του Υπουργείου να ξεκινήσει η διαδικασία ανάθεσης σε έναν τεχνικό σύμβουλο, γιατί είναι ένα πιο δύσκολο κομμάτι σε σχέση με τη λωρίδα επιβράδυνσης και πρέπει να γίνουν κάποιες γεωτεχνικές και στατικές μελέτες για το τοιχίο αντιστήριξης. Μόλις ολοκληρωθεί αυτή η μελέτη, σε πολύ σύντομο χρονικό διάστημα, θα πάμε σε μία αντίστοιχη διαδικασία, έτσι ώστε να γίνει και το τοιχίο αντιστήριξης.

Επίσης, να σας πω -και νομίζω ότι πρέπει να θυμίσω και σε αυτούς που μας ακούν- ότι σύμφωνα με τη συγκεκριμένη μελέτη προβλεπόταν αναβάθμιση του δρόμου στα σημεία από Αγία Πελαγία προς Ηράκλειο και από Ρέθυμνο προς Αγία Πελαγία, τα οποία έχουν ήδη ολοκληρωθεί και έχουν δοθεί προς χρήση για τους κατοίκους και επισκέπτες του νησιού. Όταν γίνουν και αυτές οι δύο παρεμβάσεις στον συγκεκριμένο κόμβο νομίζω ότι τουλάχιστον το σημείο της Αγίας Πελαγίας θα είναι ολοκληρωμένο.

Για να μην καταχρώμαι τον χρόνο σας, θα σας απαντήσω στη δευτερολογία μου τις υπόλοιπες ερωτήσεις.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ, κύριε Υφυπουργέ.

Κύριε Κεγκέρογλου, τρία λεπτά και για εσάς.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Στις 20 Αυγούστου είχαμε μια συνάντηση με τη δημοτική αρχή και ενημερώθηκα για το πρόβλημα. Στις 24 Αυγούστου κατέθεσα την ερώτηση και ομολογώ ότι η αντίδραση του Υπουργείου σε σχέση με την ανάδειξη του προβλήματος είναι προς θετική κατεύθυνση. Η προχθεσινή απόφαση, δηλαδή, του Γενικού Γραμματέα του κ. Καραγιάννη είναι αναγκαία. Όμως, δεν είναι αρκετή, διότι δεν λύνει συνολικά το πρόβλημα που υπάρχει. Το είπατε και εσείς, θα χρειαστεί τεχνικός σύμβουλος προκειμένου να προτείνει την ενδεδειγμένη λύση.

Θεωρώ ότι αυτό θα μπορούσε να έχει ήδη γίνει από την αρχική μελέτη. Απαράδεκτο αυτό το κενό, το οποίο υπάρχει. Όμως, αυτό που σας ζητώ είναι να γίνει με σύντομες διαδικασίες, άμεσα, προκειμένου να έχουμε έναν ολοκληρωμένο κόμβο.

Για τη σύνδεση της Αχλάδας, επειδή προβλέπεται ημικόμβος, ενώ ο τίτλος του έργου είναι «Κόμβοι Αγίας Πελαγίας και Αχλάδας» -προβλέπεται τελικά, λέει, από τη μελέτη ημικόμβος- και δεν υπάρχει από το Ρέθυμνο δυνατότητα να μπεις στην Αγία Πελαγία ούτε από την Αγία Πελαγία να φύγεις προς Ηράκλειο, θα πρέπει πιθανόν να ανατεθεί και εδώ συμπληρωματική μελέτη.

Άρα, θα σας έλεγα συνολικά να αναθέσετε μία μελέτη, η οποία να προβλέπει την ολοκλήρωση του κόμβου Αγίας Πελαγίας, τη λειτουργία κόμβου και όχι ημικόμβου στην Αχλάδα και την ασφάλεια της σύνδεσης στη Λυγαριά. Στη Λυγαριά είναι ζήτημα ασφάλειας.

Επειδή αναφερθήκατε στην προοπτική του μεγάλου έργου, είναι γεγονός ότι από το 2012 έχει να γίνει δημοπράτηση. Είναι γεγονός, επίσης, ότι ένα έργο που είχαμε δημοπρατήσει τότε ως κυβέρνηση στην περιοχή σας, Εξάντη - Πάνορμος ή Εξάντη - Πάνορμος, ακυρώθηκε από τον κ. Σπίρτζη. Τα λεφτά μεταφέρθηκαν σε έργο άλλης περιοχής, για να δοθούν στους παραχωρησιούχους. Δόθηκαν συνολικά 700 εκατομμύρια ευρώ τότε ως αποζημίωση που έκρινε η Κυβέρνηση για τα έργα ΠΑΘΕ, Ιόνια Οδός κ.λπ..

Είναι πλέον υπερώριμο. Κινδυνεύει να σαπίσει. Όμως, ο ΒΟΑΚ το πιθανότερο είναι ότι στη συγκεκριμένη περιοχή θα έχει άλλη όδευση. Δεν είναι δυνατόν να γίνει με τη σημερινή όδευση σύγχρονος οδικός άξονας ασφαλής. Η περιοχή των Λινοπεραμάτων και μέχρι τη Λυγαριά θα παρακαμφθεί. Δεν υπάρχει περίπτωση.

Τι θέλω να πω με αυτό; Ότι οι κόμβοι που κατασκευάζετε σήμερα δεν είναι κάτι άχρηστο για αύριο. Θα είναι πολύ χρήσιμοι, θα είναι μόνιμοι, θα εξυπηρετούν την περιοχή και βέβαια δεν θα βοηθηθούν από το μεγάλο έργο του ΒΟΑΚ. Δεν μπορούμε να αφήσουμε κάτι να πούμε: «Αφού θα γίνει ο ΒΟΑΚ, θα δημιουργηθούν και οι προϋποθέσεις για να συμπληρωθούν αυτοί οι κόμβοι». Είναι διαφορετικό έργο για τη συγκεκριμένη περιοχή.

Εγώ θα καταθέσω στα Πρακτικά και το συμπληρωματικό έγγραφο που έστειλε ο δήμαρχος προς εσάς και προς τον Οργανισμό Ανάπτυξης Κρήτης που έχει το έργο, που θέτει τα ζητήματα και ζητάμε σύντομες, γρήγορες και αποτελεσματικές διαδικασίες, για να μη συνεχιστεί όλη αυτή η ταλαιπωρία. Εφόσον ο ΒΟΑΚ μπορεί, με την αντίστοιχη διεύθυνση που έχει, να υποδείξει προσωρινή σύνδεση για την εξυπηρέτηση, μέχρι να ολοκληρωθεί το έργο που έχει παράταση μέχρι 31-12-2020 και μπορεί να δοθεί και νέα παράταση με αυτές τις συμπληρωματικές συμβάσεις, να έχουμε ολοκληρώσει μέχρι την τουριστική σεζόν, που πιστεύουμε και ελπίζουμε να μην είναι με τα προβλήματα που είχαμε φέτος και επιπλέον να εξυπηρετούνται μέχρι τότε οι δραστηριότητες στην περιοχή.

Ευχαριστώ.

(Στο σημείο αυτό ο Βουλευτής του Κινήματος Αλλαγής κ. Βασίλειος Κεγκέρογλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Κύριε Υπουργέ, έχετε τρία λεπτά για τη δευτερολογία σας.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Υποδομών και Μεταφορών):** Κύριε συνάδελφε, για να μη μείνει κάποια λάθος εντύπωση, σας είπα ότι όσον αφορά τη λωρίδα επιβράδυνσης με βάση και την απόφαση την οποία εξέδωσε ο Γενικός Γραμματέας, ο κ. Καραγιάννης, μπορούν άμεσα να ξεκινήσουν οι εργασίες. Μάλιστα σύμφωνα με τις πληροφορίες που έχουμε και από τις υπηρεσίες είναι εργασίες οι οποίες μπορεί να έχουν ολοκληρωθεί ακόμη και εντός του μηνός.

Άρα όσον αφορά το συγκεκριμένο τμήμα, ενδεχομένως και σε ένα μήνα να έχουν ολοκληρωθεί οι διαδικασίες όσον αφορά το κομμάτι της λωρίδας επιβράδυνσης από το Ηράκλειο προς την Αγία Πελαγία.

Όσον αφορά το δεύτερο κομμάτι, δηλαδή τη λωρίδα επιτάχυνσης, επειδή ακριβώς έχει τέτοια γεωτεχνικά χαρακτηριστικά τα οποία χρειάζονται μια μελέτη, προκρίθηκε η λύση την οποία σας είπα προηγουμένως, προκειμένου άμεσα και εκεί να ξεκινήσουν οι εργασίες.

Τώρα όσον αφορά τον κόμβο της Αχλάδας, θα ήθελα, κατ’ αρχάς, θα προχωρήσω σε μερικές διευκρινίσεις σχετικά με το συγκεκριμένο έργο, καθώς και για τις κατασκευαστικές προβλέψεις σχετικά με αυτό. Έτσι σύμφωνα με την οριστική μελέτη οδοποιίας των κόμβων Αχλάδας και Αγίας Πελαγίας, όσον αφορά το θέμα της Αχλάδας οι επεμβάσεις που προτείνονται στην τότε μελέτη αφορούν τη βελτίωση της ασφάλειας στη συγκεκριμένη συμβολή και όχι στην κατασκευή, όπως είπατε κι εσείς πολύ σωστά, πλήρους ανισόπεδου κόμβου. Άρα, στην ουσία το έργο το οποίο εκτελέστηκε ήταν με βάση τη μελέτη. Κακώς -εγώ θα πω- ήταν η μελέτη τέτοια.

Μόλις πριν από λίγες ημέρες -δεν ξέρω αν είναι το ίδιο έγγραφο το οποίο καταθέσατε- πράγματι λάβαμε ένα έγγραφο από τον Δήμαρχο Μαλεβιζίου τον κ. Μποκέα, στις 8 Σεπτεμβρίου συγκεκριμένα, το οποίο για πρώτη φορά επίσημα θέτει το συγκεκριμένο ζήτημα στο Υπουργείο και με βάση αυτό, το έχουμε ήδη προωθήσει στις υπηρεσίες και αναμένουμε τις απαντήσεις τους. Θα σας πω, αν θέλετε, να κάνουμε λίγο υπομονή και να ξαναέρθουμε στην Αίθουσα εδώ να σας απαντήσω επί του εγγράφου αυτού όσον αφορά το κομμάτι της Αχλάδας.

Τώρα όσον αφορά τον ημικόμβο Λυγαριάς, θα ήθελα επίσης να σας θυμίσω ότι ο ημικόμβος Λυγαριάς δεν περιλαμβανόταν στο αντικείμενο του έργου των κόμβων Αχλάδας και Αγίας Πελαγίας. Στο ζήτημα αυτό που αφορά στην ουσία ένα θέμα οδικής ασφάλειας, αν θα επιλυθεί και πώς θα επιλυθεί, θα ακολουθήσει δημοπράτηση των έργων οδικής ασφάλειας του τμήματος του ΒΟΑΚ που αφορά στην ουσία της Πέρα Γαλήνους. Είναι δηλαδή από την περιοχή Φόδελε μέχρι τα Λινοπεράματα και αφορά ένα έργο μήκους δεκαεννένα χιλιομέτρων και προϋπολογισμού 4 εκατομμυρίων ευρώ, το οποίο είναι προς ένταξη στο ΥΜΕΠΕΡΑΑ. Επομένως, επειδή αυτό είναι άμεσα προς διακήρυξη, στην ουσία θα επιλυθεί και το συγκεκριμένο ζήτημα.

Άρα, νομίζω ότι οι ενέργειες έχουν γίνει. Η μόνη εκκρεμότητα στην ουσία είναι να δούμε τι θα γίνει με το ζήτημα της Αχλάδας που περιμένουμε τις απαντήσεις από τις υπηρεσίες του Υπουργείου. Θεωρώ ότι μόλις έχουμε κι εκεί απαντήσεις, στην ουσία οι τρεις αυτοί κόμβοι θα παραδοθούν στους κατοίκους της περιοχής και όχι μόνο, αλλά και στους επισκέπτες, με τρόπο τέτοιο πράγματι που να είναι προς τη σωστή κατεύθυνση της οδικής ασφάλειας.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε. Καλή συνέχεια και στους δύο.

Κυρίες και κύριοι συνάδελφοι, θα ήθελα να σας ενημερώσω ότι η επερώτηση σύμφωνα με το άρθρο 134 παράγραφο 2 του Κανονισμού της Βουλής, με αριθμό 21 και ημερομηνία κατάθεσης 14 Μαΐου 2020, του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου, αρμοδιότητας του Υπουργείου Περιβάλλοντος και Ενέργειας, με θέμα: «Επιχειρηματικό πλάνο της ΔΕΗ», που είχε προγραμματιστεί να συζητηθεί τη Δευτέρα 21 Σεπτεμβρίου 2020, αναβάλλεται λόγω κωλύματος του αρμόδιου Υπουργού.

Θα συζητηθεί τώρα η πρώτη με αριθμό 1014/7-9-2020 επίκαιρη ερώτηση του δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. ΚρίτωναΑρσένηπρος την Υπουργό ΠαιδείαςκαιΘρησκευμάτων**,** με θέμα: «Μπαράζ απολύσεων στα ιδιωτικά σχολεία μετά την ψήφιση του νέου νόμου για τα ιδιωτικά εκπαιδευτήρια».

Κύριε Αρσένη, καλημέρα σας. Έχετε δύο λεπτά στη διάθεσή σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κυρία Υπουργέ, θα διαβάσω την ανάρτηση των απολυμένων εκπαιδευτικών από τα Εκπαιδευτήρια «Τσιαμούλη» στο Περιστέρι.

«Σήμερα το πρωί βιώσαμε μια πρωτόγνωρη κατάσταση, καθώς πήγαμε να αναλάβουμε υπηρεσία στο σχολείο, το οποίο υπηρετήσαμε με όλες μας τις δυνάμεις επί σειρά ετών και προς έκπληξή μας βρήκαμε την πόρτα κλειδωμένη και κανείς δεν μας άνοιγε. Σε λίγο πληροφορηθήκαμε από τις ειδοποιήσεις στο e-banking ότι στους λογαριασμούς μας υπήρχε η πρώτη δόση της αποζημίωσης για την απόλυσή μας, χωρίς καμμία ειδοποίηση από τον σχολάρχη και τις διευθύντριες του σχολείου, που δεν δέχτηκαν μετά από τόσα χρόνια συνεργασίας να μας εξηγήσουν το σκεπτικό της απόφασής τους, χωρίς την ανάληψη της ελάχιστης έστω ηθικής υποχρέωσης να μας ειδοποιήσουν εγκαίρως, ώστε να αναζητήσουμε δουλειά.

Μετά από ένα απίστευτα ψυχολογικό πόλεμο του καλοκαιριού, που μαθαίναμε την απόλυσή μας από τους γονείς και τους μαθητές, σήμερα οι φήμες επιβεβαιώθηκαν. Σε κάποιους δόθηκαν ελάχιστες εξηγήσεις στο πεζοδρόμιο, σαν σε ανεπιθύμητα πρόσωπα. Δικαστικοί κλητήρες μάς αναζητούσαν στα σπίτια μας και μας επέδιδαν την απόλυσή μας εντελώς ψυχρά και απρόσωπα».

Αυτή είναι η δημόσια ανάρτηση των απολυμένων εκπαιδευτικών. Όμως ψάχνοντας, είδαμε, αν και ενημερωθήκαμε για το θέμα από τους απολυμένους των Εκπαιδευτηρίων «Τσιαμούλη», ότι το θέμα είναι γενικό. Αυτή τη στιγμή είναι πάρα πολλοί οι απολυμένοι, πάνω από εκατόν πενήντα στα ιδιωτικά εκπαιδευτήρια. Οι απολύσεις αυτές είναι σε πολλές περιπτώσεις καθαρά εκδικητικές προς ανθρώπους που έχουν διεκδικήσει τον σεβασμό των ωραρίων εργασίας τους, να πληρώνονται τις υπερωρίες τους, να μην εργάζονται στις διακοπές και αργίες, δηλαδή, τον σεβασμό των δικαιωμάτων τους. Είχαν υπερασπιστή τον νόμο. Αυτοί τώρα, με το διευθυντικό δικαίωμα που δίνεται, με το δικαίωμα για απολύσεις, αυτοί όλοι βρίσκονται στο στόχαστρο και εκπαραθυρώνονται.

Το Σύνταγμά μας προστατεύει τους όρους εργασίας και στον ιδιωτικό τομέα. Υπάρχει ένας πολύ απλός λόγος. Διότι, στην ουσία είτε είναι ιδιωτική είτε είναι δημόσια η εκπαίδευση, είναι ένα δημόσιο αγαθό. Το Σύνταγμα την αντιμετωπίζει ενιαία και άρα πρέπει να υπάρχουν οι όροι προστασίας στον ιδιωτικό τομέα που υπάρχουν και στον δημόσιο, για να μπορούμε τελικά να έχουμε ισότιμους τίτλους σπουδών. Διότι με καθηγητές που εκβιάζονται και είναι με τον κίνδυνο της απόλυσης αν ένας μαθητής αντιγράψει και τον καταγγείλουν και δεν αρέσει αυτό στη διοίκηση, αν ένας μαθητής πάρει χαμηλότερο βαθμό από αυτόν που αρέσει στη διοίκηση, τελικά δημιουργείται ένα σύστημα εκπαίδευσης όπου έχουμε στα χαρτιά «άριστους» στα δημόσια να ανταγωνίζονται την ιδιωτική εκπαίδευση.

Είναι ένα πλαίσιο εντελώς μη αριστείας, όπως θα το περιγράφατε κι εσείς. Και επειδή είναι τόσο κατάφωρα αντισυνταγματικό, οι πληροφορίες που έχουμε είναι ότι δεν υπογράφεται σε ερμηνευτικές εγκυκλίους για να μην υπάρχει πράξη της διοίκησης, ώστε να υπάρχει βάση για προσφυγή στο Συμβούλιο Επικρατείας. Θα ήθελα να απαντήσετε και σε αυτό.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Αρσένη.

Τον λόγο έχει η Υπουργός Παιδείας και θρησκευμάτων κ. Νίκη Κεραμέως για τρία λεπτά.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Καλημέρα, κύριε Πρόεδρε και ευχαριστώ πολύ.

Ευχαριστώ πολύ, κύριε συνάδελφε, για την ερώτησή σας που δίνει την ευκαιρία να καταρρίψουμε ορισμένες στρεβλές εντυπώσεις που καλλιεργήθηκαν στον δημόσιο λόγο, σχετικά ακριβώς με τον πρόσφατο νόμο αναφορικά με την ιδιωτική εκπαίδευση.

Στην ερώτησή σας ζητάτε την απόσυρση ενός νόμου βασιζόμενος σε μια ανάρτηση σε μέσο κοινωνικής δικτύωσης, μια ανώνυμη καταγγελία. Θέλω να είμαι ξεκάθαρη. Βεβαίως αν υπάρχει οτιδήποτε μεμπτό σε αυτό το οποίο επικαλείστε, αν πράγματι υπάρχει οποιαδήποτε τεκμηρίωση αναφορικά με το συμβάν αυτό, φυσικά ο εκπαιδευτικός θα δικαιωθεί. Γι’ αυτό ακριβώς προβλέπονται ενισχυμένες διαδικασίες προστασίας των εκπαιδευτικών.

Επισημαίνω ότι στον πρόσφατα ψηφισθέντα νόμο υπάρχει ειδική αναφορά ότι οποιαδήποτε καταγγελία σύμβασης εργασίας, πέρα από τον κανονικό έλεγχο που δημιουργείται στο πλαίσιο δικαστικού ελέγχου, εξετάζεται ιδίως εάν η καταγγελία αποτελεί αθέμιτη εργοδοτική αντίδραση σε συμπεριφορές του εκπαιδευτικού νόμιμες και συμβατικές.

Ζητάτε, όμως, κύριε συνάδελφε, την απόσυρση ενός νόμου βασιζόμενος σε μια κοινωνική ανάρτηση ενός νόμου ο οποίος ενίσχυσε την ουσιαστική αυτονομία της σχολικής μονάδας, ενίσχυσε την ευελιξία όσον αφορά στην οργάνωση και λειτουργία της σχολικής μονάδας.

Το νομοθέτημα στο οποίο αναφέρεστε ωφελεί αυτούς που βρίσκονται στο επίκεντρο της πολιτικής μας. Ποιους δηλαδή; Πρωτίστως τους μαθητές. Γιατί νομίζω ότι όλοι εμείς γι’ αυτούς αγωνιζόμαστε, για το πώς οι μαθητές μας θα έχουν μια υψηλότερου επιπέδου και πιο ποιοτική εκπαίδευση. Πρόκειται για έναν νόμο ο οποίος αναβαθμίζει την παρεχόμενη εκπαίδευση εισάγοντας σύστημα αξιολόγησης εκπαιδευτικού έργου, σχολικής μονάδας και εκπαιδευτικών, δίνοντας τη δυνατότητα για διευρυμένο υποχρεωτικό ωρολόγιο πρόγραμμα το οποίο διαμορφώνεται με μεγαλύτερη ευελιξία, δίνει τη δυνατότητα το σχολείο να ορίζει τους διευθυντές και υποδιευθυντές του, να καταρτίζει τον εσωτερικό κανονισμό λειτουργίας του, να διευρύνει τις επιλογές για απογευματινές δραστηριότητες χάρη στην ευελιξία διαμόρφωσης του σχετικού προγράμματος.

Έρχομαι τώρα στους εκπαιδευτικούς γιατί αναφερθήκατε συγκεκριμένα. Ο νόμος αυτός δίνει στους εκπαιδευτικούς περαιτέρω ευκαιρίες πρόσθετης απασχόλησης και δυνατότητα, συνεπώς αύξησης του εισοδήματός τους. Δίνει ένα αυξημένο καθεστώς προστασίας. Πώς; Τους δίνει τη δυνατότητα να εργάζονται και σε πρόσθετες εκπαιδευτικές δραστηριότητες μετά το πέρας του ωραρίου τους με πρόσθετη αμοιβή. Δίνει τη δυνατότητα να εργάζονται παράλληλα σε κέντρα ξένων γλωσσών, σε άλλους χώρους εκπαίδευσης και πάλι με πρόσθετη αμοιβή. Όλα αυτά προς όφελος των εκπαιδευτικών. Καταργεί αυτή τη διετία. Τι ίσχυε μέχρι πρότινος; Οι εκπαιδευτικοί προσλαμβάνονταν μόνο για δύο χρόνια με σύμβαση ορισμένου χρόνου. Στα δύο χρόνια δηλαδή να απολύονται. Αυτό έλεγε το προηγούμενο καθεστώς, διότι οι συμβάσεις ήταν ορισμένου χρόνου την πρώτη διετία. Εμείς λέμε, λοιπόν, μετατροπή όλων αυτών των συμβάσεων σε αορίστου χρόνου για να δώσουμε μεγαλύτερο ορίζοντα στη σχέση μεταξύ του σχολείου και των εκπαιδευτικών.

Κι όλα αυτά, κύριε συνάδελφε, μέσα σ’ ένα αυστηρό πλαίσιο ελέγχου της νομιμότητας. Βεβαίως όλα αυτά ελέγχονται αυστηρά, όπως ακριβώς είπα και προηγουμένως, και ο κάθε εκπαιδευτικός μπορεί να προσφύγει, πόσω μάλλον αν επικαλείται αυτά τα οποία λέτε. Τότε δεν υπάρχει περίπτωση παρά να δικαιωθεί, εφόσον προφανώς μια οποιαδήποτε καταγγελία σύμβασης εργασίας η οποία βασίζεται σε εκδικητικό λόγο δεν μπορεί να είναι νόμιμη.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Κύριε Αρσένη, έχετε τον λόγο για τρία λεπτά κι εσείς.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ, κύριε Πρόεδρε.

Ευχαριστώ, κυρία Υπουργέ, για την απάντησή σας. Δεν απαντήσατε, όμως, στο κρίσιμο τελευταίο ερώτημα που είχα δει ότι είχε προκαλέσει και την αντίδρασή σας για το αν οι ερμηνευτικές εγκύκλιοι που δεν έχουν υπογραφεί και είναι στο γραφείο σας, όπως μαθαίνουμε, δύο τον αριθμό, δεν υπογράφονται ακριβώς για να μην υπάρξει η πρώτη πράξη διοίκησης που θα οδηγήσει αυτόν τον νόμο στα δικαστήρια, στο Συμβούλιο της Επικρατείας, και θα καταρριφθεί.

Θα απαντήσω σημείο-σημείο σε αυτά που είπατε. Αυτός ο νόμος έχει ένα βασικό σκοπό: Να κάμψει τις αντιστάσεις των εκπαιδευτικών, να είναι πραγματικά οι εκπαιδευτικοί στα ιδιωτικά σχολεία σε ένα τέτοιο καθεστώς ανασφάλειας, ώστε πραγματικά να υπακούν απόλυτα και πειθήνια στις αποφάσεις των διευθυντών. Μετατρέπει το ιδιωτικό σχολείο σε μια ιδιωτική επιχείρηση. Μπορεί να είναι ιδιώτης ο σχολάρχης, αλλά το σχολείο είναι ένα δημόσιο αγαθό. Δεν είναι επιχείρηση. Είναι κάτι το οποίο επιτρέπει ο νόμος να λειτουργεί κάτω από έναν ιδιώτη σχολάρχη.

Το σχολείο πρέπει ισότιμα να προσφέρει ένα δημόσιο αγαθό από κάθε πλευρά και πρέπει να προσφέρει και ασφαλή εργασία, όπως μας λέει και το Συμβούλιο της Επικρατείας. Είναι απαραίτητοι γι’ αυτή την ισοτιμία.

Το Συμβούλιο της Επικρατείας μας λέει, δηλαδή, ότι το διευθυντικό δικαίωμα των ιδιοκτητών πρέπει να περιορίζεται για λόγους δημοσίου συμφέροντος. Τα ιδιωτικά σχολεία δεν παρέχουν αόριστο αγαθό. Τα σχολεία εκδίδουν ισότιμους τίτλους με τα δημόσια. Εκδίδουν βαθμολογίες ισότιμες με τα δημόσια. Η κακή χρήση του αγαθού που παρέχεται στην ιδιωτική εκπαίδευση, για παράδειγμα, υπερβαθμολόγηση, βλάπτει τους μαθητές του δημοσίου.

Στη συνέχεια, η απόφαση 622/2010 επισήμανε ότι η ασφάλεια των θέσεων εργασίας είναι κρίσιμο θέμα για την ομαλή λειτουργία της εκπαίδευσης που είναι ενιαία είτε δημόσια είτε ιδιωτική. Για αυτό και θα πέσει αυτός ο νόμος στο Συμβούλιο της Επικρατείας. Και γι’ αυτό είναι κρίσιμο το ερώτημα να μας πείτε τι γίνεται με τις ερμηνευτικές εγκυκλίους. Οι πληροφορίες μας είναι ότι δεν υπογράφετε.

Είπατε, όμως, για τη μείωση του ωραρίου και πώς αυτό βοηθάει τους εργαζόμενους, οι οποίοι θέλουν να κάνουν μια συμπληρωματική απασχόληση σε ένα φροντιστήριο το απόγευμα. Πραγματικά, δώσατε αυτό το προνόμιο, το οποίο όμως είναι προνόμιο, κυρίως, για τους σχολάρχες. Θα είμαι πολύ σαφής.

Αυτό χρησιμοποιείται αυτή τη στιγμή. Έχουμε τουλάχιστον δεκαπέντε καταγγελίες εξαναγκασμών να παραιτηθούν από το πλήρες ωράριο των είκοσι ωρών ανά εβδομάδα και να πάνε σε ωράριο περιορισμένο, έντεκα ωρών. Είναι καθηγητές και καθηγητές, με πολύχρονη υπηρεσία σε αυτά τα σχολεία, οι οποίοι αμείβονται αρκετά ακριβότερα από έναν νεοδιορισμένο. Αυτοί οι νεοδιορισμένοι προσλήφθηκαν για να μπορέσουν με οικονομικότερο τρόπο να καλύψουν αυτές τις ώρες. Όποτε, στην πράξη, ήταν ένα πολύ βολικό εργαλείο στα χέρια των σχολαρχών. Το ίδιο ισχύει σε αυτή την περίπτωση και για τις αποζημιώσεις απόλυσης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τι ίσχυε πριν με τη διετία; Ενώ η διετία ήταν δοκιμαστική, ήταν πολύ δύσκολο να τεκμηριώσει ένας σχολάρχης τη μη μονιμοποίηση του εκπαιδευτικού μετά. Στη συνέχεια, μετά τη διετία, ήταν πάρα πολύ δύσκολο να προχωρήσει σε απόλυση. Ήταν σαν μόνιμοι εργαζόμενοι, όπως και στον δημόσιο τομέα. Διότι πάλι αυτή είναι η βασική έννοια. Το ιδιωτικό σχολείο και το δημόσιο σχολείο αντιμετωπίζεται από το Σύνταγμά μας ως κάτι ενιαίο. Ρυθμίζονται ενιαία και στα εργασιακά τους και τα υπόλοιπα θέματα, διότι παράγουν το ίδιο αποτέλεσμα, ένα απολυτήριο το οποίο πρέπει να είναι απολύτως ισάξιο και έναν μαθητή, ο οποίος πρέπει να έχει τις ίδιες γνώσεις και την ίδια παιδεία συνολικά. Αυτό είναι που καταλύεται με τον νόμο σας.

Εμείς σας καλούμε να πάρετε αυτές τις διοικητικές πράξεις που θα επιτρέψουν στους συνδικαλιστικούς φορείς, όπως την Ομοσπονδία Ιδιωτικών Εκπαιδευτικών Λειτουργών Ελλάδας, την ΟΙΕΛΕ, να προσφύγουν στο Συμβούλιο της Επικρατείας, αλλά και στα ευρωπαϊκά όργανα, όπως έχουν εξαγγείλει.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Αρσένη.

Κυρία Κεραμέως, έχετε τρία λεπτά για τη δευτερολογία σας.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ, κύριε Πρόεδρε.

Κύριε Αρσένη, πρώτα απ’ όλα, θα ήθελα να διευκρινίσω ότι ο συγκεκριμένος νόμος διασφαλίζει αφ’ ενός την κρατική εποπτεία επί των ιδιωτικών σχολείων, αλλά ταυτόχρονα, τους δίνει και την ελευθερία και την αυτονομία να αναπτύξουν τη δράση τους, να προσφέρουν το εκπαιδευτικό τους έργο, να ανταποκριθούν στις απαιτήσεις και τις προσδοκίες των γονέων και των μαθητών.

Είπατε για τις συμβάσεις διετίας. Κύριε Αρσένη, οι συμβάσεις αυτές είναι ορισμένου χρόνου. Τι σημαίνει αυτό; Αυτό σημαίνει ότι λήγουν στη διετία. Είναι για ένα συγκεκριμένο χρονικό διάστημα. Αυτό θα πει σύμβαση ορισμένου χρόνου. Άρα, κατά τεκμήριο, η σύμβαση με το προηγούμενο καθεστώς ήταν αυστηρά για δύο χρόνια.

Είπατε -και συμφωνώ- ότι ήταν σαν μόνιμοι εργαζόμενοι. Και ερωτώ: Αυτό θέλουμε; Κατά κανόνα οι εκπαιδευτικοί προσφέρουν εξαιρετικό έργο, είναι φιλότιμοι, καταβάλλουν τεράστιες προσπάθειες κ.ο.κ.. Εάν υπάρχει κατ’ εξαίρεση κάποιος, ο οποίος δεν το κάνει αυτό, ο οποίος δεν ανταποκρίνεται ακριβώς σε αυτήν την ανάγκη, στις υποχρεώσεις του απέναντι στο σχολείο και στους μαθητές, τι πρέπει να γίνει; Πρέπει να μείνει για πάντα στο σχολείο;

Εμείς, λοιπόν, τι λέμε; Εμείς θεσπίζουμε ένα καθεστώς, το οποίο προβλέπει συγκεκριμένα τη διαδικασία για τον έλεγχο της νομιμότητας της καταγγελίας σύμβασης εργασίας. Υπάρχει ένας έλεγχος που αφορά στις τυπικές προϋποθέσεις (τήρηση προθεσμιών, διαδικασιών κ.ο.κ.), αλλά υπάρχει και ο ουσιαστικός έλεγχος.

Και εκεί, στον ουσιαστικό έλεγχο, όπως σας είπα, βάλαμε μία επιπλέον δικλείδα ασφαλείας. Είπαμε επί τούτου ότι πρέπει να δίνεται ιδιαίτερη έμφαση, να εξετάζεται ιδίως εάν η καταγγελία αποτελεί αθέμιτη εργοδοτική αντίδραση σε συμπεριφορές του ιδιωτικού εκπαιδευτικού που είναι νόμιμες και συμβιβαστικές. Άρα, ο νέος νόμος παρέχει μείζονες εγγυήσεις στους ιδιωτικούς εκπαιδευτικούς κατά τον έλεγχο ακριβώς της νομιμότητας.

Τώρα, στην ερώτησή σας αναφέρεστε και σε ζητήματα αποδοχών και μου έκανε εντύπωση γιατί ο νόμος είναι σαφέστατος. Οι εκπαιδευτικοί προσλαμβάνονται στη βάση του διοριστηρίου και λαμβάνουν κατ’ ελάχιστο τις αποδοχές που λαμβάνουν οι δημόσιοι εκπαιδευτικοί με τον ίδιο βαθμό και το ίδιο μισθολογικό κλιμάκιο, αλλά βεβαίως μπορούν να λάβουν παραπάνω αποδοχές από αυτές του δημοσίου, εφόσον ακριβώς προσφέρουν επιπλέον υπηρεσίες.

Επιπλέον, το διδακτικό ωράριο δεν έχει αλλάξει. Αναφέρεται σε συγκεκριμένες ώρες την εβδομάδα και όπως σας είπα, δίνεται επιπλέον η δυνατότητα και προβλέπεται ξεκάθαρα και η απασχόληση μετά το πέρας του ωρολογίου προγράμματος με επιπλέον αμοιβή και η δυνατότητα για απασχόληση και σε κέντρα ξένων γλωσσών και άλλους φορείς. Όλα αυτά επιπλέον σε ένα θεσμικό πλαίσιο το οποίο είναι πλήρες, καλύπτει τον εκπαιδευτικό, εξασφαλίζει τα δικαιώματά του.

Όμως, κύριε Αρσένη, θα κλείσω με το εξής: Όλα αυτά τα κάνουμε πρωτίστως για τους μαθητές, προκειμένου ακριβώς να παράσχουμε συνολικά και μέσω της δημόσιας και μέσω της ιδιωτικής παιδείας την καλύτερη δυνατή ποιότητα εκπαίδευσης στους μαθητές μας. Δεν υπάρχουν συμφέροντα του ενός και του άλλου. Αυτή τη διχαστική ρητορική, κύριε συνάδελφε -με όλο τον σεβασμό- νομίζω ότι την έχουμε όλοι μαζί ξεπεράσει.

Εδώ προσπαθούμε όλοι μαζί να αναβαθμίσουμε συνολικά την παιδεία, τη δημόσια παιδεία πρωτίστως -πρώτο μέλημά μας είναι η δημόσια παιδεία πώς θα αναβαθμιστεί- αλλά παράλληλα, βεβαίως και διατηρώντας την κρατική εποπτεία της ιδιωτικής εκπαίδευσης να δώσουμε, όμως, και τους βαθμούς αυτονομίας και ευελιξίας που ακριβώς χρειάζεται και η ιδιωτική εκπαίδευση.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς σας ευχαριστούμε.

Και πάμε στην επόμενη, στην πρώτη με αριθμό 8566/28-7-2020 ερώτηση του κύκλου αναφορών - ερωτήσεων του Βουλευτή Λάρισας του Συνασπισμού Ριζοσπαστικής Αριστεράς κ. Βασίλειου Κόκκαλη προς την Υπουργό Παιδείας και Θρησκευμάτων, με θέμα: «Αναστολή λειτουργίας Γαλακτοκομικής Σχολής Ελασσόνας».

Κύριε Κόκκαλη, καλημέρα σας! Έχετε δύο λεπτά στη διάθεσή σας.

**ΒΑΣΙΛΕΙΟΣ ΚΟΚΚΑΛΗΣ:** Καλημέρα, κύριε Πρόεδρε, και ευχαριστώ.

Κυρία Υπουργέ, η παρούσα ερώτηση έχει να κάνει με την αξιοποίηση ενός συγκριτικού πλεονεκτήματος το οποίο διαθέτει η επαρχία Ελασσόνας, αξιοποίηση ενός συγκριτικού πλεονεκτήματος από την πολιτεία, από το Υπουργείο Παιδείας, από το Υπουργείο Αγροτικής Ανάπτυξης και γενικότερα από την Κυβέρνηση.

Το 45% της παραγόμενης φέτας μας, της ελληνικής, παράγεται στη συγκεκριμένη επαρχία, δηλαδή η μισή φέτα σχεδόν –η ΠΟΠ- στην Ελλάδα παράγεται στην επαρχία Ελασσόνας. Οπότε καταλαβαίνετε ότι η αξιοποίηση αυτού του συγκριτικού πλεονεκτήματος είναι πάρα πολύ σημαντική.

Στο λογικό και δίκαιο αίτημα όλων των κατοίκων της επαρχίας Ελασσόνας και των φορέων η προηγούμενη κυβέρνηση ξεκίνησε δειλά-δειλά κάποια συγκεκριμένα βήματα. Το 2016 με συγκεκριμένη απόφαση θέσπισε ειδικότητα τυροκόμου στο 2ο δημόσιο ΙΕΚ της Λάρισας και δειλά-δειλά αυτό το τμήμα -να μου επιτραπεί η έκφραση «Γαλακτοκομική Σχολή»- λειτούργησε με δεκαοχτώ σπουδαστές το 2018 - 2019. Η πρακτική άσκησή τους ήταν στα τυροκομεία της περιοχής.

Ξαφνικά είδαμε ότι στην υπουργική απόφαση του 2019 είχε αφαιρεθεί αυτή η ειδικότητα από το 2ο ΙΕΚ Λάρισας, του τεχνικού γαλακτοκομίας - τυροκόμου, με συνέπεια το συγκεκριμένο ΙΕΚ, η γαλακτοκομική σχολή όπως λέγεται, να μην έχει λειτουργήσει το 2019-2020.

Να πω ότι για αυτό το οποίο μπορεί να γίνει πραγματικότητα, αυτό το όνειρο όλων των κατοίκων της περιοχής, χρειάζεται η συνδρομή και άλλων φορέων ξεκάθαρα. Όσο καλές και να είναι οι προθέσεις σας, χρειάζεται η στήριξη του δήμου, της περιφέρειας, αλλά και η συμμετοχή του Υπουργείου Αγροτικής Ανάπτυξης.

Πρέπει, όμως, να τοποθετηθείτε σήμερα και να πείτε αν πράγματι επιθυμείτε να λειτουργήσει εκ νέου η γαλακτοκομική σχολή, γιατί είναι πολλά τα θέματα τα τρέχοντα και τα διαδικαστικά και τα παρεμπίπτοντα, όπως για παράδειγμα αυτά που έχουν να κάνουν με το Υπουργείο Αγροτικής Ανάπτυξης και με τις εγκαταστάσεις.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Κόκκαλη.

Θα απαντήσει η Υπουργός Παιδείας και Θρησκευμάτων κ. Νίκη Κεραμέως.

Κυρία Κεραμέως, έχετε τον λόγο για τρία λεπτά.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ πολύ, κύριε Πρόεδρε. Ευχαριστώ πολύ, κύριε συνάδελφε.

Κύριε Κόκκαλη, για το ερώτημά σας που αφορά τη Γαλακτοκομική Σχολή Ελασσόνας έχουμε τα εξής στοιχεία: Ο Δήμος Ελασσόνας με το υπ’ αριθμόν 7607/2018 έγγραφό του, αιτήθηκε προς τον διευθυντή του ΔΙΕΚ Λάρισας τη λειτουργία ειδικότητας «Τεχνικός Γαλακτοκομίας - Τυροκόμος» στην πόλη της Ελασσόνας.

Στο εν λόγω έγγραφο ο δήμος τόνιζε ότι αφ’ ενός είχε βρει τον κατάλληλο χώρο, ο οποίος έχει παραχωρηθεί στον δήμο από το Υπουργείο Αγροτικής Ανάπτυξης και Τροφίμων για τη λειτουργία εκπαιδευτικής δομής στον τομέα της γαλακτοκομίας, αφ’ ετέρου ότι είχε εξασφαλίσει χρηματοδότηση για πλήρη αναμόρφωση του χώρου και εξασφάλιση του απαραίτητου εξοπλισμού. Επρόκειτο για ήδη προκηρυγμένη δράση στο πλαίσιο του επιχειρησιακού προγράμματος «Ανταγωνιστικότητα, επιχειρηματικότητα και καινοτομία».

Εντάχθηκε, λοιπόν, πράγματι στον προγραμματισμό του 2ου ΔΙΕΚ Λάρισας και ξεκίνησε η λειτουργία της στον Δήμο Ελασσόνας την περίοδο 2018 - 2019. Ωστόσο ο εν λόγω χώρος ουδέποτε παραχωρήθηκε από τον Δήμο Ελασσόνας στο 2ο ΔΙΕΚ Λάρισας, όπως θεσμικά οφειλόταν, με συνέπεια έκτοτε να λειτουργεί τόσο για το πρακτικό, όσο και για το εργαστηριακό κομμάτι της εκπαίδευσης στις εγκαταστάσεις του ΕΠΑΛ Ελασσόνας. Το ΕΠΑΛ Ελασσόνας, όμως, στερείται παντελώς εργαστηρίου γαλακτοκομίας.

Ως εκ τούτου, σε συνδυασμό με τη σταδιακά αυξανόμενη διαρροή των σπουδαστών -ξεκίνησαν είκοσι εννέα και ολοκλήρωσαν τη φοίτηση δεκατέσσερις- η διοίκηση του 2ου ΔΙΕΚ Λάρισας δεν πρότεινε την εν λόγω ειδικότητα για την περίοδο 2019 - 2020 και 2020 - 2021.

Εδώ οφείλω να υπογραμμίσω ότι οι ειδικότητες που υλοποιούν τα ΔΙΕΚ προτείνονται από τις διοικήσεις τους, αφού ληφθούν υπ’ όψιν οι ανάγκες των τοπικών αγορών εργασίας, οι αναπτυξιακές ανάγκες των περιοχών, οι δυνατότητες συνεργασίας με τοπικούς φορείς, οι τοπικές δυνατότητες υλοποίησης εκπαίδευσης, όπως χώροι, εκπαιδευτές, εργαστήρια, εξασφάλιση πρακτικής άσκησης, ύπαρξη ενδιαφέροντος από υποψήφιους καταρτιζόμενους και άλλα κριτήρια. Κάθε ΔΙΕΚ, λοιπόν, αυτόνομα προτείνει τις ειδικότητες που εισηγείται, λαμβάνοντας υπ’ όψιν ακριβώς τα συγκεκριμένα κριτήρια. Ενδεικτικά να αναφέρω ότι η συγκεκριμένη ειδικότητα την περίοδο 2019 - 2020 υλοποιήθηκε στα ΔΙΕΚ Κοζάνης, Ιωαννίνων, Καρδίτσας, Σιδηροκάστρου, Αμφιλοχίας, Ζίτσας κ.ο.κ.. Οι προτάσεις είναι των διοικήσεων, δεν υπήρχε τέτοια πρόταση και δεν υπήρχε και η απαραίτητη υποδομή ούτε το ενδιαφέρον που φαινόταν, προκειμένου ακριβώς να συνεχίσει αυτή η ειδικότητα.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Κύριε Κόκκαλη, έχετε τον λόγο για τρία λεπτά και εσείς.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κυρία Υπουργέ, το να μετακυλίουμε την ευθύνη -πιθανόν να υπάρχει- σε τοπικούς φορείς, αντί για σαφέστατη απάντηση, αντί για τη δήλωση γνωστοποίησης εάν το Υπουργείο επιθυμεί πράγματι τη λειτουργία γαλακτοκομικής σχολής, νομίζω ότι δεν είναι σωστή αντιμετώπιση του θέματος.

Ποια ήταν τα κριτήρια; Το να αποδείξουμε ότι η γαλακτοκομική σχολή είναι ένα σημαντικότατο έργο νομίζω ότι δεν αντέχει στη λογική, να πούμε ότι δεν το θέλουν οι φορείς, δεν το θέλουν τα νέα παιδιά. Είναι δυνατόν, όταν αυτή η περιοχή έχει ένα τόσο μεγάλο συγκριτικό πλεονέκτημα;

Το ζητούμενο είναι ότι αυτό το έργο για να υλοποιηθεί απαιτεί τη συνδρομή όλων. Το είπα και στην πρωτολογία μου. Εσείς, ως Υπουργείο Παιδείας, εφόσον είπατε ότι διεκόπη η χρηματοδότηση, εφόσον και ο Δήμος Ελασσόνας προχωρήσει στις απαραίτητες ενέργειες, εφόσον και η Περιφέρεια Θεσσαλίας ασχοληθεί με το θέμα, είστε σήμερα διατεθειμένοι, θέλετε να λειτουργήσει η Γαλακτοκομική Σχολή Ελασσόνας και να δώσει μια πραγματική ώθηση στην περιοχή; Είστε διατεθειμένοι να συζητήσετε με τους φορείς -όχι το τρέχον έτος, που έχει χαθεί, το επόμενο τουλάχιστον- να λειτουργήσει σωστά και όπως πρέπει η Γαλακτοκομική Σχολή της Ελασσόνας; Αυτές είναι οι ερωτήσεις στις οποίες θα πρέπει να απαντήσει το Υπουργείο Παιδείας.

Γνωρίζουμε ότι πιθανότατα να έγιναν και παραλείψεις. Το ζητούμενο είναι ότι ξεκίνησε η σχολή, κυρία Υπουργέ. Με δεκαεπτά σπουδαστές; Ναι, με δεκαεπτά σπουδαστές. Με προβλήματα; Ναι, με προβλήματα. Δεν είναι λογική, όμως, επειδή υπήρχαν προβλήματα στις εγκαταστάσεις, να εγκαταλείπουμε τον στόχο μας. Δεν είναι δικαιολογία να εγκαταλείπεται ένας στόχος πνοής για την περιοχή, επειδή υπήρχαν προβλήματα, έστω και πρόσκαιρα.

Σήμερα, μπορείτε να τοποθετηθείτε αν το Υπουργείο Παιδείας πραγματικά θέλει να λειτουργήσει η Γαλακτοκομική Σχολή Ελασσόνας;

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Κυρία Κεραμέως, έχετε τον λόγο για τη δευτερολογία σας, για τρία λεπτά.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Κύριε Κόκκαλη, νομίζω ότι αυτή η ερώτηση υπογραμμίζει με τον πλέον εμφατικό τρόπο την ανάγκη αναμόρφωσης συνολικά του πλαισίου επαγγελματικής εκπαίδευσης και κατάρτισης, μια αναμόρφωση που έρχεται το αμέσως επόμενο διάστημα στη Βουλή.

Θέλω να είμαι ξεκάθαρη. Εμείς θέλουμε σχολές κατάρτισης, θέλουμε ΔΙΕΚ τα οποία πραγματικά να ανταποκρίνονται στις ανάγκες της αγοράς εργασίας. Θέλουμε ΔΙΕΚ στα οποία να υπάρχει επαρκής ζήτηση, αλλά ξαναλέω να υπάρχει και αντίκρισμα. Δεν είναι θέμα της συγκεκριμένης ειδικότητας, κύριε Κόκκαλη, όταν υλοποιείται ήδη στα ΔΙΕΚ Κοζάνης, στα Γιάννενα, στην Καρδίτσα, στο Σιδηρόκαστρο, στην Αμφιλοχία. Δεν είναι θέμα συγκεκριμένης ειδικότητας. Είναι θέμα του αν εξυπηρετείται συγκεκριμένα η τοπική κοινωνία και οι ανάγκες αγοράς εργασίας από τη συγκεκριμένη ειδικότητα, αν υπάρχουν οι προϋποθέσεις και αν υπάρχει η ζήτηση.

Νομίζω, λοιπόν, ότι αυτή η ερώτηση -για την οποία σας ευχαριστώ- υπογραμμίζει ακριβώς τη μεγάλη ανάγκη για την αναμόρφωση του πλαισίου επαγγελματικής εκπαίδευσης και κατάρτισης. Το αμέσως επόμενο διάστημα, στο επόμενο Υπουργικό Συμβούλιο, παρουσιάζεται ένα νέο νομοσχέδιο, το οποίο αλλάζει πλήρως και προβλέπει μια συνολική προσέγγιση της επαγγελματικής εκπαίδευσης και κατάρτισης σε όλα τα επίπεδα, επίπεδο προσόντων τρία, τέσσερα και πέντε. Ένα βασικό στοιχείο της αλλαγής που συντελείται είναι ότι καίριο στοιχείο είναι ακριβώς πρώτα απ’ όλα η ανίχνευση των πραγματικών αναγκών της αγοράς εργασίας και εν συνεχεία η προσαρμογή όλων των προγραμμάτων σπουδών στη βάση ακριβώς αυτών των αναγκών της αγοράς εργασίας.

Νομίζω, κύριε Κόκκαλη, ότι σε αυτό θα συμφωνήσουμε ότι είναι πάρα πολύ σημαντικό όλες αυτές οι σχολές να έχουν αντίκρισμα στην αγορά εργασίας. Ο στόχος δεν είναι να διατηρούμε δομές χωρίς εξοπλισμό, υποδομές, χωρίς προσωπικό, χωρίς σπουδαστές, χωρίς ζήτηση και χωρίς αντίκρισμα -εάν αυτά ισχύουν, όχι για τη συγκεκριμένη περίπτωση, γενικώς λέω- στην αγορά εργασίας.

Ο στόχος είναι να δώσουμε διεξόδους στους νέους μας. Ο στόχος, λοιπόν, είναι να προσφέρουμε εκείνη την κατάρτιση που θα έχει πραγματικό αντίκρισμα στην αγορά εργασίας. Και αυτό ακριβώς επιχειρείται με το νέο νομοσχέδιο το οποίο θα τεθεί σε δημόσια διαβούλευση προσεχώς.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Έχω την τιμή να ανακοινώσω στο Σώμα ότι ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική ευθύνη Υπουργών», όπως ισχύει, από την 14-9-2020: ποινική δικογραφία που αφορά τους διατελέσαντες κατά την περίοδο 23-9-2015 έως 9-7-2019: α) Υπουργό Υγείας Ανδρέα Ξανθό και β) Αναπληρωτή Υπουργό Υγείας Παύλο Πολάκη.

Συνεχίζουμε με τη δεύτερη με αριθμό 8410/21-7-2020 ερώτηση από τον κύκλο αναφορών-ερωτήσεων του Βουλευτή Ροδόπης του Κινήματος Αλλαγής κ. Ιλχάν Αχμέτ προς την Υπουργό Παιδείας και θρησκευμάτων, με θέμα: «Άδικος αποκλεισμός πτυχίου από την προκήρυξη 1ΓΕ/2019 του ΑΣΕΠ».

Κύριε Αχμέτ, καλημέρα σας. Έχετε δύο λεπτά για την πρωτολογία σας.

**ΙΛΧΑΝ ΑΧΜΕΤ:** Καλημέρα, κύριε Πρόεδρε.

Κυρία Υπουργέ, η ερώτησή μου αφορά την άδικη και μπορώ να πω και παράνομη εξαίρεση ή τον αποκλεισμό μειονοτικών εκπαιδευτικών από την προκήρυξη που στοχεύει στη δημοτική εκπαίδευση.

Όπως γνωρίζετε, κυρία Υπουργέ, οι μειονοτικοί εκπαιδευτικοί με τον ν.4310/2014 έχουν το εξής δικαίωμα: Αφού αποφοιτήσουν και ολοκληρώσουν το πρόγραμμα της εξομοίωσης, το πτυχίο τους έχει διττή φύση, δηλαδή έχουν το δικαίωμα να εγγράφονται και στις δύο λίστες και στον κλάδο ΠΕ73 και στον κλάδο ΠΕ70.

Μάλιστα, το άρθρο 15 του ν.4282, καθώς και το άρθρο 68 του ν.4310 δίνουν σαφέστατα αυτή τη δυνατότητα. Τα παραπάνω επιβεβαιώνονται και από την απάντηση του προκατόχου σας, του τότε Υπουργού, του κ. Γαβρόγλου, όπου είχα κάνει μια γραπτή ερώτηση και είχε απαντήσει ως προς το σύννομο αυτό, του οποίου την απάντηση θα την καταθέσω και στα Πρακτικά της Βουλής.

Τώρα ποιο είναι το ζητούμενο; Παρ’ όλο ότι νομικά οι μειονοτικοί εκπαιδευτικοί είχαν αυτό το δικαίωμα, δυστυχώς όμως για κάποιο λόγο αν και αρχικώς το συγκεκριμένο πτυχίο τους, που είχαν δηλαδή ολοκληρώσει την εξομοίωση, είχε περαστεί στο ΟΠΣΥΔ εκ μέρους των τοπικών διευθύνσεων πρωτοβάθμιας εκπαίδευσης είδαμε όμως εκ των υστέρων άδικα να αφαιρείται από το ΟΠΣΥΔ αυτό το πτυχίο και δόθηκε μια απάντηση εντελώς προσχηματική, με τη δικαιολογία ότι επειδή στην προκήρυξη ΑΣΕΠ δεν προβλέπεται μέσα σε παρένθεση ότι έκαναν εξομοίωση, άρα νομικώς είναι ισοδύναμα και ισότιμα, γι’ αυτό δεν «σας περάσαμε», άρα τους αποκλείστηκε αυτή η εξαίρεση.

Και εμείς σας ρωτάμε σήμερα, παρά την ύπαρξη και το γράμμα του νόμου, παρά τη γραπτή διαβεβαίωση του προκατόχου σας ότι όντως είναι έτσι, γιατί αφαιρέθηκε από το ΟΠΣΥΔ αυθαίρετα αυτό το πτυχίο; Γιατί εξαιρέθηκαν αυτοί οι μειονοτικοί εκπαιδευτικοί;

Και σε κάθε περίπτωση, σε περίπτωση που δικαιωθούν, τι μέλλει γενέσθαι; Τι θα κάνετε; Θα προβείτε σε μια έκδοση καινούργιας υπουργικής απόφασης ούτως ώστε αυτοί να συμπεριληφθούν στους νέους πίνακες ή θα τους οδηγήσετε στην οδό των δικαστηρίων πολυδάπανα να πάνε στο Συμβούλιο της Επικρατείας; Θα δικαιωθούν φυσικά για μη εφαρμογή του νόμου και εκ των υστέρων θα αναζητήσουν δικαίωση.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Αχμέτ.

Θα απαντήσει η ΥπουργόςΠαιδείας και Θρησκευμάτων, η κ. Νίκη Κεραμέως.

Ορίστε, κυρία Υπουργέ, έχετε τον λόγο για τρία λεπτά.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Κύριε συνάδελφε, σας ευχαριστώ πολύ για την ερώτηση. Όπως γνωρίζετε το νομοθετικό πλαίσιο των μόνιμων διορισμών και προσλήψεων των προσωρινών αναπληρωτών, τόσο για τη γενική εκπαίδευση όσο και για την ειδική αγωγή και εκπαίδευση, καθορίστηκε με τον ν.4589/19 της 29ης Ιανουαρίου 2019. Ο νόμος αυτός ορίζει ότι ως πτυχίο ΑΕΙ εννοείται το πτυχίο ιδρύματος πανεπιστημιακού ή τεχνολογικού τομέα της ανώτατης εκπαίδευσης.

Στην 1ΓΕ προκήρυξη περιλαμβάνεται και η κατηγορία ΠΕ73 εκπαιδευτικών μειονοτικού προγράμματος μειονοτικών σχολείων πρωτοβάθμιας εκπαίδευσης Θράκης, για την ένταξη στην οποία η προκήρυξη απαιτεί πτυχίο της Ειδικής Παιδαγωγικής Ακαδημίας Θεσσαλονίκης ή του Παιδαγωγικού Τμήματος Δημοτικής Εκπαίδευσης του Αριστοτελείου Πανεπιστημίου Θεσσαλονίκης, για μέλη της μουσουλμανικής κοινότητας ,που έχουν εισαχθεί από το ακαδημαϊκό έτος 2011-2012 έως και 2016-2017, εφόσον κατά τη διάρκεια των σπουδών τους έχουν αξιολογηθεί επιτυχώς σε επτά τουλάχιστον διδακτικά αντικείμενα-μαθήματα συγκεκριμένων γνωστικών περιοχών ή του Παιδαγωγικού Τμήματος Δημοτικής Εκπαίδευσης του ΑΠΘ, για μέλη της μουσουλμανικής μειονότητας της Θράκης, που εισήλθαν στο πλαίσιο των επιπλέον εισακτέων και έχουν αξιολογηθεί επιτυχώς.

Ειδικότερα, αφορά τους αποφοίτους της Ειδικής Παιδαγωγικής Ακαδημίας Θεσσαλονίκης, που έχουν ολοκληρώσει επιτυχώς τη διαδικασία εξομοίωσης του πτυχίου τους προς αυτό των παιδαγωγικών τμημάτων των ΑΕΙ ή κατέχουν πτυχίο του Παιδαγωγικού Τμήματος Δημοκριτείου, επομένως και τα τυπικά προσόντα ένταξης στον κλάδο ΠΕ70.

Τώρα οι διευθύνσεις εκπαίδευσης είχαν επωμισθεί τον έλεγχο των προσκομισθέντων δικαιολογητικών και την καταχώριση των προσόντων στο ολοκληρωμένο πληροφοριακό σύστημα διαχείρισης προσωπικού πρωτοβάθμιας και δευτεροβάθμιας εκπαίδευσης. Αρμόδιος φορέας υλοποίησης της διαδικασίας σύνταξης των αξιολογικών πινάκων, όπως ξέρετε, με σειρά προτεραιότητας κατά κλάδο και ειδικότητα των υποψηφίων είναι η ανεξάρτητη αρχή του Ανώτατου Συμβουλίου Επιλογής Προσωπικού, η οποία και προέβη στη σχετική έκδοση της 1ΓΕ σχετικής προκήρυξης και την υλοποίησε εν συνεχεία.

Πράγματι έχουν ανακοινωθεί από το ΑΣΕΠ οι προσωρινοί αξιολογικοί πίνακες κατάταξης των υποψηφίων, μεταξύ αυτών και του κλάδου ΠΕ70, έχουν υποβληθεί ενστάσεις επ’ αυτών από τους ενδιαφερόμενους εκπαιδευτικούς και αναμένεται η εξέταση των ενστάσεων αυτών και η έκδοση των οριστικών αξιολογικών πινάκων κατάταξης.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείςευχαριστούμε.

Κύριε Αχμέτ, έχετε τον λόγο για τρία λεπτά.

**ΙΛΧΑΝ ΑΧΜΕΤ:** Κυρία Υπουργέ, τώρα μας λέτε δηλαδή στην απάντησή σας ένα θετικό και ένα σημείο το οποίο το αφήνετε στο μέλλον. Το θετικό είναι ότι όντως επαναλαμβάνετε το γράμμα του νόμου, συμφωνείτε δηλαδή με την ερώτησή μας και λέτε ότι όταν κάποιος υποψήφιος διαθέτει τα τυπικά προσόντα ένταξης του κλάδου ΠΕ70, κατατάσσεται ταυτόχρονα και στους δύο πίνακες επιτυχόντων.

Άρα, δεν έχουμε καμμία αμφιβολία ότι και οι μειονοτικοί εκπαιδευτικοί, εφόσον τελείωσαν την εξομοίωση, είχαν το δικαίωμα τυπικώς κι έπρεπε από τα αρμόδια όργανα της πρωτοβάθμιας διεύθυνσης, από το ΟΠΣΥΔ, τα πτυχία τους να είχαν περαστεί. Δηλαδή, αν είχε εφαρμοστεί ο νόμος και είχαν περαστεί στο ΟΠΣΥΔ, σήμερα δεν θα βρισκόμασταν εδώ, δεν θα είχαν κάνει οι εκπαιδευτικοί ερώτημα στο ΑΣΕΠ, το οποίο ακόμα δεν απαντήθηκε, ούτε θα είχαν κάνει ένσταση όπως είπατε στην πρωτολογία σας.

Τώρα όμως που ανακοινώθηκαν οι προσωρινοί πίνακες και αυτοί οι μειονοτικοί εκπαιδευτικοί βρίσκονται σε αγωνία και ζητούν την εφαρμογή του νόμου, τι θα γίνει; Μας λέτε ότι θα εκδοθεί μία απάντηση στην ένσταση. Εάν είναι θετική -και ελπίζουμε να είναι θετική και πρέπει να είναι θετική βάσει του νόμου- πρέπει να συμπεριληφθούν στους προσωρινούς πίνακες, τάχιστα όμως για να τελειώσει αυτή η διαδικασία. Ή εάν σε κάθε περίπτωση είναι αρνητική -όπως η διεύθυνση πρωτοβάθμιας εκπαίδευσης, που φάσκει κι αντιφάσκει και το πήγε αρνητικά- τότε τι θα γίνει; Θα υποχρεωθούμε να πάμε στα δικαστήρια;

Δηλαδή η αρχή της ισότητας ενώπιον του νόμου, θα εφαρμοστεί, κυρία Υπουργέ; Η φιλοσοφία –σας ξαναρωτάω- του ν. 4310 θα εφαρμοστεί ή όχι; Κι εσείς με τη δήλωσή σας στην πρωτολογία σας δεν το αμφισβητείτε αυτό. Γιατί να υφίσταται ο μειονοτικός εκπαιδευτικός αυτή την ταλαιπωρία; Γιατί μπήκε στο ΟΠΣΥΔ και ξαναβγήκε; Δεν μπορεί με μία απόφαση απλή, διοικητική, με μία υπουργική απόφαση εκ μέρους σας να λυθεί το θέμα τώρα και πρέπει να περιμένουμε να εκδοθεί η ένσταση;

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Τον λόγο έχει η κ. Κεραμέως για τρία λεπτά για τη δευτερολογία της.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Κύριε συνάδελφε, καταλαβαίνω πλήρως το ερώτημά σας και θέλω να σας δηλώσω και τη δική μου θετική πρόθεση να εξεταστεί αυτό το ζήτημα, το οποίο είναι πολύπλοκο, με απόλυτο αίσθημα δικαίου και ισότητας προς όλους.

Υπάρχει μια συγκεκριμένη διαδικασία βάσει της οποίας υλοποιείται η προκήρυξη. Αυτή ακριβώς τρέχει από το ΑΣΕΠ. Το ΑΣΕΠ έχει εκδώσει προσωρινούς πίνακες όπως προβλέπεται, και υπάρχει μια ενδελεχής διαδικασία ενστάσεων, που προβλέπεται και πάλι από τη διαδικασία του ΑΣΕΠ. Και πρέπει να σας πω -από τη συνεργασία που έχω με το ΑΣΕΠ- ότι πραγματικά κάνουν εξαιρετική δουλειά υπό αντίξοες συνθήκες και για να διεκπεραιώσουν έως τώρα και να ολοκληρώσουν προσωρινούς πίνακες, αλλά και στη διαδικασία εξέτασης των ενστάσεων.

Στο πλαίσιο, λοιπόν, του νόμου και της διαδικασίας που προβλέπεται από το ΑΣΕΠ, προφανώς θα εξεταστούν κι αυτές οι ενστάσεις κι εμείς είμαστε εδώ για να συνδράμουμε με όποιον τρόπο μπορούμε στη διαδικασία.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε. Καλή συνέχεια και στους δύο.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 10:18΄λύεται η συνεδρίαση για την Δευτέρα 21 Σεπτεμβρίου 2020 και ώρα 12.30΄ με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**